**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO “DĖL KLAIPĖDOS MIESTO SPORTO TARYBOS PRIE KLAIPĖDOS MIESTO SAVIVALDYBĖS TARYBOS NUOSTATŲ PATVIRTINIMO“**

**1. Sprendimo projekto esmė, tikslai ir uždaviniai.**

Sprendimo projektas parengtas siekiant patvirtinti atnaujintus Klaipėdos miesto sporto tarybos prie miesto savivaldybės tarybos (toliau – Sporto taryba) nuostatus ir pripažinti netekusiais galios ankstesnius nuostatus.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 6 punktu, kuriame numatyta išimtinė tarybos kompetencija. Viena iš tokių - savivaldybės tarybos komitetų, komisijų, kitų savivaldybės darbui organizuoti reikalingų darinių ir įstatymuose numatytų kitų komisijų sudarymas ir jų nuostatų tvirtinimas. 18 straipsnis numato, kad Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Lietuvos Respublikos viešojo administravimo įstatymo 7 straipsnis numato, kad viešojo administravimo subjektai dėl administracinių sprendimų, susijusių su bendrais teisėtais visuomenės interesais, turi konsultuotis su visuomenės interesams tam tikroje srityje atstovaujančiomis organizacijomis (asociacijų, profesinių sąjungų, kitų nevyriausybinių organizacijų atstovais), o įstatymų numatytais atvejais – ir su gyventojais ar jų grupėmis.

Naujuose Sporto tarybos nuostatuose patikslintas sporto tarybos tikslas bei uždaviniai, nurodytas Sporto tarybos 15 narių skaičius ir iš kokių atstovų jie renkami, atnaujinta Sporto tarybos sudėtis ir patikslintas jos veiklos organizavimas.

Sporto tarybos narių skaičių siūloma mažinti iki 15 dėl buvusios Sporto tarybos *(sudarė 24 nariai)* darbo neefektyvumo. Sporto tarybos posėdžių sekretoriato teigimu buvo labai sunku į posėdžius sukviesti reikiamą Sporto tarybos narių skaičių, kad sprendimams būtų galima pritarti. Dalis Sporto tarybos narių per visą kadencijos laikotarpį posėdžiuose dalyvavo vos keletą kartų ir tinkamai neatstovavo atitinkamoms sporto šakų grupėms.

**3. Kokių rezultatų laukiama.**

Patvirtinti nauji nuostatai sudarys galimybę Klaipėdos miesto sporto tarybai padidinti sporto organizacijų veiklos viešumą, efektyviau organizuoti posėdžių darbą, sporto visuomenės sutarimą, priimamų sprendimų atitikimą visuomenės interesams, padės formuoti ir vykdyti sporto plėtrą Klaipėdos mieste.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Lėšų poreikis sprendimo įgyvendinimui.** ------

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – Sporto ir kūno kultūros skyrius vadovaujantis patvirtintais Sporto tarybos nuostatais, iš Klaipėdos miesto sporto šakų deleguotų atstovų, organizuos 9 atstovų rinkimus į Sporto tarybą. Sekančiam tarybos posėdžiui bus teikiama tvirtinti Sporto tarybos sudėtis.

Neigiamų pasekmių nenumatoma.

PRIDEDAMA:

1. Klaipėdos miesto sporto tarybos prie miesto savivaldybės tarybos nuostatų lyginamasis variantas, 3 lapai.

2. Klaipėdos miesto savivaldybės tarybos 2011 m. gegužės 26 d. sprendimas Nr. T2-156 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“, 4 lapai;

3. Klaipėdos miesto savivaldybės tarybos 2011 m. rugsėjo 23 d. sprendimas Nr. T2-303 „Dėl Klaipėdos miesto savivaldybės tarybos 2011 m. gegužės 26 d. sprendimo Nr. T2-156 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“ pakeitimo“, 1 lapas.

Sporto ir kūno kultūros skyriaus vedėjas Mantas Bagočius